Pančicy-Kukow (SN/MWj). Dobre hospodarske połoženje w kraju wobradźa komunam Swobodneho stata Sakskeje tuchwilu přidatne pjenježne srědki, kotrež móža za ponowjenje pućow wužiwać. Tule temu rozjimachu gmejnscy radźićeljo Pančic-Kukowa na swojim wčerawšim posedźenju. Kaž wjesnjanosta Markus Kreuz (CDU) zdźěli, dóstanu po směrnicach spěchowanja twara komunalnych pućow a mostow dobre 35 000 eurow. Tale suma ma zarunać 90 procentow cyłkownych wudawkow, tak zo ma komuna jeničce dźesać procentow swójskeho podźěla přidać. Po měnjenju Markusa Kreuza naruna tele spěchowanje dotalne srědki, kotrež dósta gmejna za wotstronjenje zymskich škodow na pućach. „Tajke přiražki maja komuny nětko kóžde lěto dóstać, dołhož změje Sakska za to pjenjezy“, rjekny wjesnjanosta.
szl_Latn